<?xml version="1.0" encoding="utf-8"?><!DOCTYPE html PUBLIC "-//W3C//DTD XHTML 1.1//EN" "http://www.w3.org/TR/xhtml11/DTD/xhtml11.dtd">

<html lang="zh-Hant" xml:lang="zh-Hant" xmlns="http://www.w3.org/1999/xhtml"><head><link href="../Styles/page_styles.css" rel="stylesheet" type="text/css"/><link href="../Styles/stylesheet.css" rel="stylesheet" type="text/css"/><title>資治通鑑-卷第二百八十四・後晉紀五・齊王中</title><meta content="width=device-width initial-scale=1" name="viewport"/><script src="../Styles/main.js" type="text/javascript"></script></head><body><div id="text">
<h1><span class="section" id="title-1"><span data-head-description="" data-head-level="h2" data-head-title="後晉紀五">後晉紀五</span></span></h1>
<p id="p0"><a class="gg-link" href="#p0" onclick="return changeColor(this);"></a><span class="jiazhu">起閼逢執徐<span class="biaozhusup" data-rel="">（甲辰）</span>二月，盡旃蒙大荒落<span class="biaozhusup" data-rel="">（乙巳）</span>七月，凡一年有奇。</span></p>
<hr/>
<h5><span class="section" id="title-2"><span data-head-description="" data-head-level="h3" data-head-title="齊王中">齊王中</span></span></h5>
<div class="yt" id="y944"><p class="strong" id="p1"><a class="gg-link" href="#p1" onclick="return changeColor(this);"></a><span class="section" id="title-3"><span data-head-description="齊王中" data-head-level="h4" data-head-title="開運元年">開運元年</span></span><span class="biaozhusup" data-rel="">（甲辰、九四四年）</span></p></div>
<p class="em2 strong" id="p2"><a class="gg-link" href="#p2" onclick="return changeColor(this);"></a><span class="yinwen">1</span>二月，甲辰朔，命前保義節度使石贇守麻家口，前威勝節度使何重建守楊劉鎭，護聖都指揮使白再榮守馬家口，西京留守安彥威守河陽。<span class="jiazhu">贇，於倫翻。按是時凡緣河津要，皆以兵守之，亦由燕、冀、瀛、莫旣入于北，遼人南寇，了無關山塘濼之阻，其兵可以徑造河上，故不得不緣河爲備也。</span>未幾，周儒引契丹將麻荅自馬家口濟河，營於東岸，攻鄆州北津以應楊光遠。麻荅，契丹主之從弟也。<span class="jiazhu">幾，居豈翻。從，才用翻。鄆，音運。</span></p>
<p class="em2 strong" id="p3"><a class="gg-link" href="#p3" onclick="return changeColor(this);"></a>乙巳，遣侍衞馬軍都<span class="jiaozhusup">〔章：十二行本「都」下有「指」字；乙十一行本同；孔本同；熊校同。〕</span>揮使·義成節度使李守貞、神武統軍皇甫遇、陳州防禦使梁漢璋、懷州刺史薛懷讓將兵萬人，緣河水陸俱進。守貞，河陽；漢璋，應州；懷讓，太原人也。</p>
<p class="em2 strong" id="p4"><a class="gg-link" href="#p4" onclick="return changeColor(this);"></a>丙午，契丹圍高行周、符彥卿及先鋒指揮使石公霸於戚城。<span class="jiazhu">春城時，戚屬衞地，河上邑也。<span class="shu-ming">東坡指掌圖</span>以爲衞之戚，今在博州界。按是時晉與契丹相拒於澶、衞之間，此戚城當在澶州之北，魏州之南，疑不在博州之界也。</span>先是景延廣令諸將分地而守，無得相救。行周等告急，延廣徐白帝，帝自將救之。契丹解去，三將泣訴救兵之緩，幾不免。<span class="jiazhu">幾，居衣翻。</span></p>
<p class="em2 strong" id="p5"><a class="gg-link" href="#p5" onclick="return changeColor(this);"></a>戊申，李守貞等至馬家口。契丹遣步卒萬人築壘，散騎兵於其外，餘兵數萬屯河西，船數千艘渡兵，未已，<span class="jiazhu">艘，蘇遭翻。</span>晉兵薄之，契丹騎兵退走，晉兵進攻其壘，拔之。契丹大敗，乘馬赴河溺死者數千人，俘斬亦數千人。河西之兵慟哭而去，由是不敢復東。<span class="jiazhu">楊光遠之援絕矣。復，扶又翻。</span></p>
<p class="em2 strong" id="p6"><a class="gg-link" href="#p6" onclick="return changeColor(this);"></a><span class="yinwen">2</span>辛亥，定難節度使李彝殷奏將兵四萬自麟州濟河，侵契丹之境。<span class="jiazhu">定難軍，夏州。<span class="shu-ming">九域志</span>：麟州西北至夏州一百二十里。自麟州東北至府州，又自府州東北行入契丹境。難，乃旦翻。</span>壬子，以彝殷爲契丹西南面招討使。</p>
<p class="em2 strong" id="p7"><a class="gg-link" href="#p7" onclick="return changeColor(this);"></a>初，契丹主得貝州、博州，皆撫慰其人，或拜官賜服章。及敗於戚城及馬家口，忿恚，<span class="jiazhu">恚，於避翻。</span>所得民，皆殺之，得軍士，燔炙之。由是晉人憤怒，戮力爭奮。</p>
<p class="em2 strong" id="p8"><a class="gg-link" href="#p8" onclick="return changeColor(this);"></a>楊光遠將青州兵欲西會契丹；戊午，詔石贇分兵屯鄆州以備之。<span class="jiazhu">石贇時屯麻家口。</span></p>
<p class="em2 strong" id="p9"><a class="gg-link" href="#p9" onclick="return changeColor(this);"></a>詔劉知遠將部兵自土門出恆州擊契丹，又詔會杜威、馬全節於邢州。知遠引兵屯樂平不進。<span class="jiazhu">樂平離太原二百餘里耳。</span></p>
<p class="em2 strong" id="p10"><a class="gg-link" href="#p10" onclick="return changeColor(this);"></a><span class="yinwen">3</span>帝居喪期年，卽於宮中奏細聲女樂。<span class="jiazhu">細聲女樂，欲其不聞於外也。</span>及出師，常令左右奏三絃琵琶，和以羌笛，<span class="jiazhu">和，戶臥翻。</span>擊鼓歌舞，曰：<span class="yinhao">「此非樂也。」</span>庚申，百官表請聽樂，詔不許。<span class="jiazhu">居喪而納叔母，尙何責乎聽樂！</span></p>
<p class="em2 strong" id="p11"><a class="gg-link" href="#p11" onclick="return changeColor(this);"></a><span class="yinwen">4</span>壬戌，楊光遠圍棣州，刺史李瓊出兵擊敗之，<span class="jiazhu">楊光遠自青州歷淄州而圍棣州。敗，補賣翻。</span>光遠燒營走還青州。<span class="jiazhu">還，從宣翻，又如字。</span>癸亥，以前威勝節度使何重建爲東面馬步都部署，將兵屯鄆州。</p>
<p class="em2 strong" id="p12"><a class="gg-link" href="#p12" onclick="return changeColor(this);"></a><span class="yinwen">5</span>階、成義軍指揮使王君懷帥所部千餘人叛降蜀，請爲鄕道以取階、成。<span class="jiazhu">鄕，讀曰向。階、成，二州名。</span>甲子，蜀人攻階州。</p>
<p class="em2 strong" id="p13"><a class="gg-link" href="#p13" onclick="return changeColor(this);"></a><span class="yinwen">6</span>契丹僞棄元城去，伏精騎於古頓丘城，<span class="jiazhu">頓丘，漢古縣。<span class="shu-ming">爾雅</span>：丘一成曰頓丘。後移治所於陰安城。唐頓丘縣，又移治於陰安城之南。天福三年，徙澶州跨德勝津，併頓丘縣徙焉。頓丘凡三徙矣，古城蓋陰安城也。</span>以俟晉軍與恆、定之兵合而擊之。<span class="jiazhu">時詔杜威、馬全節以兵來會，契丹欲俟其合而邀擊之。</span>鄴都留守張從恩屢奏虜已遁去；大軍欲進追之，會霖雨而止。契丹設伏旬日，人馬飢疲。趙延壽曰：<span class="yinhao">「晉軍悉在河上，畏我鋒銳，必不敢前；不如卽其城下，<span class="jiazhu">卽，就也。</span>四合攻之，奪其浮梁，<span class="jiazhu">謂澶州德勝渡之河梁也。</span>則天下定矣。」</span>契丹主從之。三月，癸酉朔，自將兵十餘萬陳於澶州城北，<span class="jiazhu">宋白曰：契丹時駐兵澶州鐵丘。陳，讀曰陣；下同。</span>東西橫掩城之兩隅，豋城望之，不見其際。高行周前軍在戚城之南，與契丹戰，自午至晡，互有勝負。契丹主以精兵當中軍而來，帝亦出陳以待之。契丹主望見晉軍之盛，謂左右曰：<span class="yinhao">「楊光遠言晉兵半已餒死，<span class="jiazhu">楊光遠誘契丹入寇見上卷上年。</span>今何其多也！」</span>以精騎左右略陳，晉軍不動，萬弩齊發，飛矢蔽地。契丹稍卻；又攻晉陳之東偏，不克。苦戰至暮，兩軍死者不可勝數。<span class="jiazhu">勝，音升，</span>昏後，契丹引去，營於三十里之外。<span class="jiazhu">不敢逼城而營，懼晉軍攻劫也。</span></p>
<p class="em2 strong" id="p14"><a class="gg-link" href="#p14" onclick="return changeColor(this);"></a>乙亥，契丹主帳中小校竊其馬亡來，云契丹已傳木書，收軍北去。<span class="jiazhu">校，戶敎翻。木書者，書之於木以爲信契。</span>景延廣疑其詐，閉壁不敢追。</p>
<p class="em2 strong" id="p15"><a class="gg-link" href="#p15" onclick="return changeColor(this);"></a><span class="yinwen">7</span>漢主命中書令、都元帥越王弘昌謁烈宗陵於海曲，<span class="jiazhu">劉龑舉大號，追尊其兄隱爲烈宗。</span>至昌華宮，使盜殺之。</p>
<p class="em2 strong" id="p16"><a class="gg-link" href="#p16" onclick="return changeColor(this);"></a><span class="yinwen">8</span>契丹主自澶州北分爲軍，一出滄、德，一出深、冀而歸。所過焚掠，方廣千里，<span class="jiazhu">廣，古曠翻。</span>民物殆盡。留趙延照爲貝州留後。麻荅陷德州，擒刺史尹居璠。<span class="jiazhu">璠，音煩。</span></p>
<p class="em2 strong" id="p17"><a class="gg-link" href="#p17" onclick="return changeColor(this);"></a><span class="yinwen">9</span>閩拱宸都指揮使朱文進，閤門使連重遇，旣弒康宗，<span class="jiazhu">見二百八十二卷天福四年。</span>常懼國人之討，相與結婚以自固。閩主曦果於誅殺，嘗遊西園，因醉殺控鶴指揮使魏從朗。從朗，朱、連之黨也。又嘗酒酣誦白居易詩云：<span class="yinhao">「惟有人心相對間，咫尺之情不能料，」</span>因舉酒屬二人。<span class="jiazhu">易，以豉翻。屬，之欲翻。</span>二人起，流涕再拜，曰：<span class="yinhao">「臣子事君父，安有他志！」</span>曦不應。二人大懼。</p>
<p class="em2 strong" id="p18"><a class="gg-link" href="#p18" onclick="return changeColor(this);"></a>李后妬尙賢妃之寵，欲弒曦而立其子亞澄，<span class="jiazhu">尙賢妃有寵，見上卷天福八年，閩王之永隆四年也。亞澄時封閩王。</span>使人告二人曰：<span class="yinhao">「主上殊不平於二公，柰何？」</span></p>
<p class="em2 strong" id="p19"><a class="gg-link" href="#p19" onclick="return changeColor(this);"></a>會后父李眞有疾，乙酉，曦如眞第問疾。文進、重遇使拱宸馬步使錢達弒曦於馬上，召百官集朝堂，告之曰：<span class="yinhao">「太祖昭武皇帝，光啓閩國，<span class="jiazhu">朝，直遙翻。閩主王鏻舉大號，追尊其父審知曰太祖昭武皇帝。</span>今子孫淫虐，荒墜厥緒。天厭王氏，宜更擇有德者立之。」</span><span class="jiazhu">更，工行翻。</span>衆莫敢言。重遇乃推文進升殿，被袞冕，<span class="jiazhu">被，皮義翻。</span>帥羣臣北面再拜稱臣。<span class="jiazhu">帥，讀曰率。</span>文進自稱閩主，悉收王氏宗族延喜以下少長五十餘人，皆殺之。<span class="jiazhu">延喜，閩主之弟也。少，詩照翻。長，知兩翻。</span>葬閩主曦，諡曰睿文廣武明聖元德隆道大孝皇帝，廟號景宗。以重遇總六軍。禮部尙書、判三司鄭元弼抗辭不屈，黜歸田里，將奔建州，<span class="jiazhu">欲奔王延政也。</span>文進殺之。文進下令，出宮人，罷營造，以反曦之政。</p>
<p class="em2 strong" id="p20"><a class="gg-link" href="#p20" onclick="return changeColor(this);"></a>殷主延政遣統軍使吳成義將兵討文進，不克。</p>
<p class="em2 strong" id="p21"><a class="gg-link" href="#p21" onclick="return changeColor(this);"></a>文進加樞密使鮑思潤同平章事，以羽林統軍使黃紹頗爲泉州刺史，左軍使程文緯爲漳州刺史。汀州刺史同安許文稹，舉郡降之。<span class="jiazhu"><span class="shu-ming">九域志</span>：泉州同安縣在州西一百三十五里，蓋王氏所置也。宋白曰：開元十九年，析泉州南安縣界四鄕置大同場，閩王升爲同安縣。稹，章忍翻。</span></p>
<p class="em2 strong" id="p22"><a class="gg-link" href="#p22" onclick="return changeColor(this);"></a><span class="yinwen">10</span>丁亥，詔太原、恆、安<span class="jiaozhusup">〔章：十二行本「安」作「定」；乙十一行本同；孔本同；退齋校同。〕</span>兵各還本鎭。<span class="jiazhu">契丹已退故也。</span></p>
<p class="em2 strong" id="p23"><a class="gg-link" href="#p23" onclick="return changeColor(this);"></a><span class="yinwen">11</span>辛卯，馬全節攻契丹泰州，拔之。<span class="jiazhu"><span class="shu-ming">五代會要</span>：後唐天成三年，升奉化軍爲泰州，以清苑縣爲理所。至晉開運二年九月，移治滿城縣；至周廣順二年二月，廢州，其滿城縣割隸易州。時馬全節自定州攻泰州。</span></p>
<p class="em2 strong" id="p24"><a class="gg-link" href="#p24" onclick="return changeColor(this);"></a><span class="yinwen">12</span>敕天下籍鄕兵，每七戶共出兵械資一卒。</p>
<p class="em2 strong" id="p25"><a class="gg-link" href="#p25" onclick="return changeColor(this);"></a><span class="yinwen">13</span>秦州兵救階州，出黃階嶺，敗蜀兵於西平。<span class="jiazhu">敗，補賣翻。</span></p>
<p class="em2 strong" id="p26"><a class="gg-link" href="#p26" onclick="return changeColor(this);"></a><span class="yinwen">14</span>漢以戶部侍郎陳偓同平章事。</p>
<p class="em2 strong" id="p27"><a class="gg-link" href="#p27" onclick="return changeColor(this);"></a><span class="yinwen">15</span>夏，四月，丁未，緣河巡檢使梁進以鄕社兵復取德州。<span class="jiazhu">鄕社兵，民兵也。時契丹寇掠，緣河之民，自備兵械，各隨其鄕，團結爲社，以自保衞。契丹陷德州而北歸，梁進乘其去而復取之。</span>己酉，命歸德節度使高行周、保義節度使王周留鎭澶州。庚戌，帝發澶州；甲寅，至大梁。</p>
<p class="em2 strong" id="p28"><a class="gg-link" href="#p28" onclick="return changeColor(this);"></a>侍衞馬步都指揮使、天平節度使、同平章事景延廣，旣爲上下所惡，<span class="jiazhu">上，謂將相大臣；下，謂軍民。惡，烏路翻。</span>帝亦憚其不遜難制；桑維翰引其不救戚城之罪，<span class="jiazhu">引，牽也；牽發其罪，猶人收捲衣物於懷袖間，從而牽出之然。</span>辛酉，加延廣兼侍中，出爲西京留守。<span class="jiazhu">晉徙都汴，以河南府爲西京。</span>以歸德節度使兼侍中高行周爲侍衞馬步都指揮使。延廣鬱鬱不得志，<span class="jiazhu">橛豎小人，得權則驕溢使氣，失權則鬱鬱不得志，乃其常也。</span>見契丹強盛，始憂國破身危，遂日夜縱酒。<span class="jiazhu">自知無復全地，苟取朝夕之樂。</span></p>
<p class="em2 strong" id="p29"><a class="gg-link" href="#p29" onclick="return changeColor(this);"></a>朝廷因契丹入寇，國用愈竭，復遣使者三十六人分道括率民財，各封劍以授之。<span class="jiazhu">示使專斷斬，此以威脅取民財也，復，扶又翻。</span>使者多從吏卒，攜鎖械、刀杖入民家，小大驚懼，求死無地。州縣吏復因緣爲姦。<span class="jiazhu">復，扶又翻；下同。</span></p>
<p class="em2 strong" id="p30"><a class="gg-link" href="#p30" onclick="return changeColor(this);"></a>河南府出緡錢二十萬，<span class="jiazhu">此括率合出之數也。</span>景延廣率三十七萬。<span class="jiazhu">景延廣增率十七萬，欲以入己。</span>留守判官<span class="jiaozhusup">〔章：十二行本「官」下有「河南」二字；乙十一行本同；孔本同；張校同。〕</span>盧億言於延廣曰：<span class="yinhao">「公位兼將相，富貴極矣。今國家不幸，府庫空竭，不得已取於民，公何忍復因而求利，爲子孫之累乎！」</span><span class="jiazhu">累，力瑞翻。</span>延廣慙而止。<span class="jiazhu">史言景延廣差愈於杜重威。</span></p>
<p class="em2 strong" id="p31"><a class="gg-link" href="#p31" onclick="return changeColor(this);"></a>先是，詔以楊光遠叛，命兗州脩守備。<span class="jiazhu">青、兗鄰鎭，故命之爲備。先，昔薦翻。</span>泰寧節度使安審信，以治樓堞爲名，<span class="jiazhu">堞，達協翻。</span>率民財以實私藏。<span class="jiazhu">藏，徂浪翻；下同。</span>大理卿張仁愿爲括率使，至兗州，賦緡錢十萬。值審信不在，<span class="jiazhu">不在者，適不在鎭。</span>拘其守藏吏，指取錢一囷，已滿其數。<span class="jiazhu">史言晉之藩鎭，利國有難，浚民以肥家。</span></p>
<p class="em2 strong" id="p32"><a class="gg-link" href="#p32" onclick="return changeColor(this);"></a><span class="yinwen">16</span>戊寅，命侍衞馬步軍都虞候、泰寧節度使李守貞將步騎二萬討楊光遠於青州；<span class="jiazhu">李守貞蓋代安審信帥泰寧也。</span>又遣神武統軍洛陽潘環及張彥澤等將兵屯澶州，以備契丹。</p>
<p class="em2 strong" id="p33"><a class="gg-link" href="#p33" onclick="return changeColor(this);"></a>契丹遣兵救青州，齊州防禦使堂陽薛可言邀擊，敗之。<span class="jiazhu">堂陽縣屬冀州，宋皇祐四年，省縣爲鎭，入南宮縣。<span class="shu-ming">九域志</span>曰：地在堂水之陽。敗，補賣翻。</span></p>
<p class="em2 strong" id="p34"><a class="gg-link" href="#p34" onclick="return changeColor(this);"></a><span class="yinwen">17</span>丙戌，詔諸州所籍鄕兵，號武定軍，凡得七萬餘人。時兵荒之餘，復有此擾，民不聊生。<span class="jiazhu">異時契丹入汴，武定軍曷嘗能北向發一矢乎！復，扶又翻。</span></p>
<p class="em2 strong" id="p35"><a class="gg-link" href="#p35" onclick="return changeColor(this);"></a><span class="yinwen">18</span>丁亥，鄴都留守張從恩上言：<span class="yinhao">「趙延照雖據貝州，麾下兵皆久客思歸，宜速進軍攻之。」</span>詔以從恩爲貝州行營都部署，督諸將擊之。辛卯，從恩奏趙延照縱火大掠，棄城而遁，屯於瀛、莫，阻水自固。<span class="jiazhu">瀛、莫之間多水濼，故趙延照阻以爲固。瀛、莫相去一百一十里。</span></p>
<p class="em2 strong" id="p36"><a class="gg-link" href="#p36" onclick="return changeColor(this);"></a><span class="yinwen">19</span>朱文進遣使如唐，唐主囚其使，將伐之，<span class="jiazhu">唐主欲討朱文進弒君之罪。</span>會天暑、疾疫而止。</p>
<p class="em2 strong" id="p37"><a class="gg-link" href="#p37" onclick="return changeColor(this);"></a><span class="yinwen">20</span>六月，辛酉，官軍拔淄州，斬其刺史劉翰。<span class="jiazhu">淄州，楊光遠之巡屬也。</span></p>
<p class="em2 strong" id="p38"><a class="gg-link" href="#p38" onclick="return changeColor(this);"></a><span class="yinwen">21</span>太尉、侍中馮道雖爲首相，<span class="jiazhu">馮道自唐潞王之時，已正拜三公，晉高祖入洛，用以爲相，位任在執政之右。</span>依違兩可，無所操決。<span class="jiazhu">此馮道保身固位之術，一生所受用者也。操，七刀翻。</span>或謂帝曰：<span class="yinhao">「馮道，承平之良相；今艱難之際，譬如使禪僧飛鷹耳。」</span><span class="jiazhu">言禪以靜寂爲宗，僧以慈悲不殺爲敎。爲禪僧者，第能機辯無窮，而不能應物，使之飛鷹搏擊，非其任也。</span>癸卯，以道爲匡國節度使，兼侍中。<span class="jiazhu">出馮道鎭同州，將別命相也。</span></p>
<p class="em2 strong" id="p39"><a class="gg-link" href="#p39" onclick="return changeColor(this);"></a><span class="yinwen">22</span>乙巳，漢主幽齊王弘弼于私第。</p>
<p class="em2 strong" id="p40"><a class="gg-link" href="#p40" onclick="return changeColor(this);"></a><span class="yinwen">23</span>或謂帝曰：<span class="yinhao">「陛下欲禦北狄，安天下，非桑維翰不可。」</span><span class="jiazhu">請罷馮道，請用桑維翰，蓋出一人之口。前史謂維翰倩人以言於帝，<span class="shu-ming">通鑑</span>皆曰<span class="yinhao">「或」</span>者，疑其辭。</span>丙午，復置樞密院，<span class="jiazhu">罷樞密院見二百八十二卷高祖天福四年。</span>以維翰爲中書令兼樞密使，事無大小，悉以委之。數月之間，朝廷差治。<span class="jiazhu">治，直吏翻。</span></p>
<p class="em2 strong" id="p41"><a class="gg-link" href="#p41" onclick="return changeColor(this);"></a><span class="yinwen">24</span>滑州河決，浸汴、曹、單、濮、鄆五州之境，環梁山合于汶。<span class="jiazhu">梁山在鄆州壽張縣，汶水自東北來，與濟水會于梁山東北。今決河之水瀰漫，環梁山而合于汶。單，音善。濮，音卜。環，音宦。汶，音問。</span>詔大發數道丁夫塞之。<span class="jiazhu">塞，昔則翻。</span>旣塞，帝欲刻碑紀其事。中書舍人楊昭儉諫曰：<span class="yinhao">「陛下刻石紀功，不若降哀痛之詔；染翰頌美，不若頒罪己之文。」</span>帝善其言而止。</p>
<p class="em2 strong" id="p42"><a class="gg-link" href="#p42" onclick="return changeColor(this);"></a><span class="yinwen">25</span>初，高祖割北邊之地以賂契丹，<span class="jiazhu">事見二百八十卷高祖天福元年。</span>由是府州刺史折從遠亦北屬。<span class="jiazhu">府州領府谷一縣，後唐以麟州東北河濱之地置。宋白曰：府州本河西蕃界府谷鎭。土人折嗣倫，世爲鎭將。後唐莊宗天佑七年，升鎭爲府谷縣；八年，升建府州以扼蕃界，以嗣倫男從遠爲刺史。折，姓；從遠，名。<span class="shu-ming">姓氏略</span>：折，常列翻。</span>契丹欲盡徙河西之民以實遼東，州人大恐，從遠因保險拒之。及帝與契丹絕，遣使諭從遠使攻契丹。從遠引兵深入，拔十餘寨。戊午，以從遠爲府州團練使。從遠，雲州人也。<span class="jiazhu">歐<span class="shu-ming">史</span>曰：折從遠，雲中人，蓋指古雲中郡大界言之。</span></p>
<p class="em2 strong" id="p43"><a class="gg-link" href="#p43" onclick="return changeColor(this);"></a><span class="yinwen">26</span>甲子，復置翰林學士。<span class="jiazhu">廢翰林學士，見二百八十二卷天福五年。</span>戊辰，以右散騎常侍李愼儀爲兵部侍郎、翰林學士承旨，都官郎中劉溫叟、金部郎中·知制誥武強徐台符、<span class="jiazhu">武強縣屬深州。<span class="shu-ming">九域志</span>：在州東北六十里。</span>禮部郎中李澣、主客員外郎宗城范質，皆爲學士。溫叟，岳之子也。<span class="jiazhu">劉岳見二百五十［七十五］卷唐明宗天成元年。</span></p>
<p class="em2 strong" id="p44"><a class="gg-link" href="#p44" onclick="return changeColor(this);"></a><span class="yinwen">27</span>秋，七月，辛未朔，大赦，改元。<span class="jiazhu">改元開運。</span></p>
<p class="em2 strong" id="p45"><a class="gg-link" href="#p45" onclick="return changeColor(this);"></a><span class="yinwen">28</span>己丑，以太子太傅劉昫爲司空兼門下侍郎、同平章事。</p>
<p class="em2 strong" id="p46"><a class="gg-link" href="#p46" onclick="return changeColor(this);"></a><span class="yinwen">29</span>八月，辛丑朔，以河東節度使劉知遠爲北面行營都統，順國節度使杜威爲都招討使，督十三節度以備契丹。</p>
<p class="em2 strong" id="p47"><a class="gg-link" href="#p47" onclick="return changeColor(this);"></a>桑維翰兩秉朝政，出楊光遠、景延廣於外，<span class="jiazhu">楊光遠、景延廣，先皆嘗總宿衞兵。天福初，桑維翰秉政，出楊光遠；是時再秉政，出景延廣。朝，直遙翻。</span>至是一制指揮，節度使十五人無敢違者，<span class="jiazhu">劉知遠、杜威幷十三節度爲十五人。按薛<span class="shu-ming">史</span>載十三節度：鄆州張從恩，充馬步都監；西京留守景延廣，充都排陣使；徐州趙在禮，充都虞候；晉州安叔千，充左廂排陣使；前兗帥安審信，充右廂；河中安審琦，充馬步都指揮使；河陽符彥卿，充馬軍左廂；滑州皇甫遇，充右廂；右神武統軍張彥澤，充馬軍排陣使；滄州王廷胤，充步軍左廂都指揮使；陝州宋彥筠，充右廂；前金帥田武，充步軍左廂排陣使；左神武統軍潘環，充右廂。</span>時人服其膽略。</p>
<p class="em2 strong" id="p48"><a class="gg-link" href="#p48" onclick="return changeColor(this);"></a>朔方節度使馮暉上章自陳未老可用，而制書見遺。維翰詔禁直學士<span class="jiazhu">詔禁直學士者，以詔旨詔之也。禁直學士，學士之入直禁中者也。</span>使爲答詔曰：<span class="yinhao">「非制書忽忘，<span class="jiazhu">忘，巫放翻。</span>實以朔方重地，非卿無以彈壓。比欲移卿內地，<span class="jiazhu">比，毗至翻。</span>受代亦須奇才。」</span><span class="jiazhu"><span class="yinhao">「受」</span>，當作<span class="yinhao">「授」</span>。</span>暉得詔，甚喜。</p>
<p class="em2 strong" id="p49"><a class="gg-link" href="#p49" onclick="return changeColor(this);"></a>時軍國多事，百司及使者咨請輻湊，維翰隨事裁決，初若不經思慮，人疑其疏略；退而熟議之，亦終不能易也。然爲相頗任愛憎，一飯之恩、睚眦之怨必報，人以此少之。<span class="jiazhu">史稱桑維翰之長而併及其短，所以明是非，示勸警。睚，五懈翻。眦，士懈翻。少，詩照翻。</span></p>
<p class="em2 strong" id="p50"><a class="gg-link" href="#p50" onclick="return changeColor(this);"></a>契丹之入寇也，帝再命劉知遠會兵山東，<span class="jiazhu">太原以河北之地爲山東。帝初詔劉知遠自土門出恆州，尋又詔會兵邢州，並見上。</span>皆後期不至。帝疑之，謂所親曰：<span class="yinhao">「太原殊不助朕，必有異圖。果有分，何不速爲之！」</span><span class="jiazhu">言若有分爲天子，何不速爲之。怒之之辭也。分，扶問翻。</span>至是雖爲都統，而實無臨制之權，密謀大計，皆不得預。知遠亦自知見疏，但愼事自守而已。郭威見知遠有憂色，謂知遠曰：<span class="yinhao">「河東山川險固，<span class="jiazhu">河東治晉陽，東阻太行、常山，西限龍門、西河，南有霍太山、雀鼠谷之隘，北有鴈門、五臺諸山之險，故云然。</span>風俗尙武，土多戰馬，<span class="jiazhu">此所謂恃險與馬也。</span>靜則勤稼穡，動則習軍旅，此霸王之資也，<span class="jiazhu">王，于況翻。</span>何憂乎！」</span></p>
<p class="em2 strong" id="p51"><a class="gg-link" href="#p51" onclick="return changeColor(this);"></a><span class="yinwen">30</span>朱文進自稱威武留後，權知閩國事，遣使奉表稱藩于晉。癸丑，以文進爲威武節度使，知閩國事。</p>
<p class="em2 strong" id="p52"><a class="gg-link" href="#p52" onclick="return changeColor(this);"></a><span class="yinwen">31</span>癸亥，置鎭寧軍於澶州，以濮州隸焉。<span class="jiazhu">割天平巡屬之濮州隸鎭寧軍。</span></p>
<p class="em2 strong" id="p53"><a class="gg-link" href="#p53" onclick="return changeColor(this);"></a><span class="yinwen">32</span>初，吳濠州刺史劉金卒，子仁規代之；仁規卒，子崇俊代之。唐烈祖置定遠軍於濠州，<span class="jiazhu">唐置定遠軍於濠州，<span class="shu-ming">通鑑</span>書於天福八年三月元宗卽位之後，見上卷。</span>以崇俊爲節度使。會清淮節度使姚景卒，<span class="jiazhu">唐置清淮軍於壽州。</span>崇俊厚賂權要，求兼領壽州。唐主陽爲不知其意，徙崇俊爲清淮節度使，以楚州刺史劉彥貞爲濠州觀察大使，馳往代之；崇俊悔之。彥貞，信之子也。<span class="jiazhu">劉信事吳楊氏，四世有戰功。</span></p>
<p class="em2 strong" id="p54"><a class="gg-link" href="#p54" onclick="return changeColor(this);"></a><span class="yinwen">33</span>九月，庚午朔，日有食之。</p>
<p class="em2 strong" id="p55"><a class="gg-link" href="#p55" onclick="return changeColor(this);"></a><span class="yinwen">34</span>丙子，契丹寇遂城、樂壽，<span class="jiazhu">遂城縣，屬易州，宋太平興國六年，置威虜軍，景德元年，改廣信軍，在易州東南八十里，當五迴嶺及狼山之要；金置遂州。樂壽縣屬深州，宋分屬瀛州。<span class="shu-ming">九域志</span>：在瀛州之南八十里。</span>深州刺史康彥進擊卻之。</p>
<p class="em2 strong" id="p56"><a class="gg-link" href="#p56" onclick="return changeColor(this);"></a><span class="yinwen">35</span>冬，十月，丙午，漢主毒殺鎭王弘澤于邕州。</p>
<p class="em2 strong" id="p57"><a class="gg-link" href="#p57" onclick="return changeColor(this);"></a><span class="yinwen">36</span>殷主延政遣其將陳敬佺以兵三千屯尤溪及古田，<span class="jiazhu">唐永泰二年，分候官、尤溪置古田縣，屬福州。<span class="shu-ming">九域志</span>：在州西北一百八十里。尤溪縣在南劍州南一百九十五里。宋白曰：按尤溪縣理，今當延平東南二百四十里，在福州西北八百三十五里，其地與漳州龍巖縣、劍州沙縣及福州候官縣三處交界，山洞幽深，灘溪險峻，內有千里，諸境逃人多投此洞。開元二十八年，經略使唐脩忠招諭其人，因以名縣。此源先號尤溪，因名。古田縣亦開二十九年開山洞置。</span>盧進以兵二千屯長溪。<span class="jiazhu">唐武德六年，置長溪縣，屬福州。<span class="shu-ming">九域志</span>：在州東北三百四十五里。宋白曰：長溪縣本漢閩縣地，唐置溫麻縣，以縣界溫麻溪爲名；天寶九年，改爲長溪縣。</span></p>
<p class="em2 strong" id="p58"><a class="gg-link" href="#p58" onclick="return changeColor(this);"></a>泉州散員指揮使桃林留從效<span class="jiazhu"><span class="shu-ming">九域志</span>：泉州有桃林溪，蓋留從效所居之地。散，昔亶翻。</span>謂同列王忠順、董思安、張漢思曰：<span class="yinhao">「朱文進屠滅王氏，遣腹心分據諸州。吾屬世受王氏恩，而交臂事賊，一旦富沙王克福州，<span class="jiazhu">殷主延政本封富沙王。</span>吾屬死有餘愧！」</span>衆以爲然。十一月，從效等各引軍中所善壯士，夜飲於從效之家，從效紿之曰：<span class="yinhao">「富沙王已平福州，密旨令吾屬討黃紹頗。<span class="jiazhu">朱文進時以黃紹頗爲泉州刺史。</span>吾觀諸君狀貌，皆非久處貧賤者。從吾言，富貴可圖；不然，禍且至矣。」</span>衆皆踊躍，操白梃，踰垣而入，執紹頗，斬之。<span class="jiazhu">處，昌呂翻。操，七刀翻。梃，大鼎翻。</span>從效持州印詣王繼勳第，請主軍府。從效自稱平賊統軍使，函紹頗首，遣副兵馬使臨淮陳洪進齎詣建州。<span class="jiazhu">唐長安四年，分徐城南界兩鄕，於沙熟淮口置臨淮縣。開元二十三年，移治泗州郭下。陳洪進蓋本臨淮人而從軍泉州。</span></p>
<p class="em2 strong" id="p59"><a class="gg-link" href="#p59" onclick="return changeColor(this);"></a>洪進至尤溪，福州戍兵數千遮道。洪進紿之曰：<span class="yinhao">「義師已誅朱福州，<span class="jiazhu">朱文進據福州，故以稱之。</span>吾倍道逆嗣君於建州，<span class="jiazhu">嗣君，謂殷主延政當嗣有閩國。</span>爾輩尙守此何爲乎！」</span>以紹頗首示之，衆遂潰，大將數人從洪進詣建州。延政以繼勳爲侍中、泉州刺史，從效、忠順、思安、洪進皆爲都指揮使。漳州將程謨聞之，<span class="jiazhu">按<span class="shu-ming">九域志</span>，泉州西南至漳州三百六十里，鄰郡也。</span>亡<span class="jiaozhusup">〔章：乙十一行本「亡」作「立」；孔本作「亦」。〕</span>殺刺史程文緯<span class="jiazhu"><span class="yinhao">「亡」</span>當作<span class="yinhao">「立」</span>，筆誤也；否則<span class="yinhao">「亦」</span>字。</span>立王繼成權州事。繼勳、繼成，皆延政之從子也，<span class="jiazhu">從，才用翻。</span>朱文進之滅王氏，<span class="jiazhu">事見上三月。</span>二人以疏遠獲全。</p>
<p class="em2 strong" id="p60"><a class="gg-link" href="#p60" onclick="return changeColor(this);"></a>汀州刺史許稹奉表請降於殷。<span class="jiazhu">稹，止忍翻。</span></p>
<p class="em2 strong" id="p61"><a class="gg-link" href="#p61" onclick="return changeColor(this);"></a><span class="yinwen">37</span>十二月，癸丑，加朱文進同平章事，封閩國王。<span class="jiazhu">癸丑，大梁出命之日也，命未達而文進誅矣。</span></p>
<p class="em2 strong" id="p62"><a class="gg-link" href="#p62" onclick="return changeColor(this);"></a><span class="yinwen">38</span>李守貞圍青州經時，<span class="jiazhu">是年五月，李守貞圍青州。</span>城中食盡，餓死者太半。契丹援兵不至，楊光遠遙稽道於契丹<span class="jiazhu">稽，音啓。</span>曰：<span class="yinhao">「皇帝，皇帝，誤光遠矣！」</span>其子承勳、承祚、承信勸光遠降，冀全其族。光遠不許，曰：<span class="yinhao">「吾昔在代北，嘗以紙錢祭天池而沈，<span class="jiazhu">楊光遠本沙陀部人，居代北。天池，卽汾陽縣之天池，時屬嵐州靜樂縣界。沈，持林翻。</span>人皆言當爲天子，姑待之。」</span>丁巳，承勳斬勸光遠反者節度判官丘濤等，送其首於守貞，縱火大譟，劫其父出居私第，上表待罪，開城納官軍。</p>
<p class="em2 strong" id="p63"><a class="gg-link" href="#p63" onclick="return changeColor(this);"></a><span class="yinwen">39</span>朱文進聞黃紹頗死，大懼，以重賞募兵二萬，遣統軍使林守諒、內客省使李廷鍔將之攻泉州，鉦鼓相聞五百里。<span class="jiazhu">福州至泉州不及四百里，史家張大以言其聲勢耳。將，卽亮翻。</span>殷主延政遣大將軍杜進將兵二萬救泉州，留從效開門與福州兵戰，大破之，斬守諒，執廷鍔。延政遣統軍使吳成義帥戰艦千艘攻福州，<span class="jiazhu">艦，戶黯翻。艘，疏刀翻。</span>朱文進遣子弟爲質於吳越以求救。<span class="jiazhu">質，音致。</span></p>
<p class="em2 strong" id="p64"><a class="gg-link" href="#p64" onclick="return changeColor(this);"></a>初，唐翰林待詔臧循，<span class="jiazhu">盛唐之時有翰林待詔，以處伎藝之人。</span>與樞密副使查文徽同鄕里，循常爲賈人，習福建山川，爲文徽畫取建州之策。<span class="jiazhu">賈，音古。爲文，于僞翻。</span>文徽表請用兵擊王延政，國人多以爲不可。唐主以文徽爲江西安撫使，循行境上，覘其可否；<span class="jiazhu">行，下孟翻。覘，丑廉翻，又丑豔翻。</span>文徽至信州，奏言攻之必克。唐主以洪州營屯都虞候邊鎬爲行營招討諸軍都虞候，將兵從文徽伐殷。文徽自建陽進屯蓋竹，<span class="jiazhu">唐武德四年，分建安縣置建陽縣，屬建州。建陽在建州西一百三十里。建陽縣之南二十五里，有地名蓋竹。</span>聞漳、泉、汀三州皆降于殷，殷將張漢卿<span class="jiaozhusup">〔章：十二行本「卿」作「眞」；乙十一行本同；孔本同。〕</span>自鏞州將兵八千將至，文徽懼，退保建陽。臧循屯邵武，<span class="jiazhu">邵武亦本漢冶縣之地，吳於此立昭武鎭；晉平吳，更昭武鎭曰邵武縣；隋廢而復置，唐屬建州。<span class="shu-ming">九域志</span>：在州西南二百七十里。宋白曰：邵武縣本東候官縣之北鄕也，孫策置南平縣。吳景帝三年，置昭武縣；晉太康三年，改爲邵武。</span>邵武民導殷兵襲破循軍，執循送建州斬之。</p>
<p class="em2 strong" id="p65"><a class="gg-link" href="#p65" onclick="return changeColor(this);"></a><span class="yinwen">40</span>朝廷以楊光遠罪大，而諸子歸命，難於顯誅，命李守貞以便宜從事。閏月，癸酉，守貞入青州，遣人拉殺光遠於別第，以病死聞。<span class="jiazhu">拉，盧合翻。</span>丙戌，起復楊承勳，除汝州防禦使。<span class="jiazhu">昔楚令尹子南以罪誅，其子棄疾，以不忍棄父事讎而死。李懷光之反，河中旣破，唐德宗欲活其子璀而不可得。彼二子者，以父子之親，居君臣之變，審義安命，以死殉親，夫豈不樂生，義不可也。若楊承勳兄弟，出於蕃落，梟獍其心，囚父歸命，以希苟活；晉朝以不殺降爲說，於理且未安，又從而錄用之，宜異時契丹得假大義以洩其憤也。</span></p>
<p class="em2 strong" id="p66"><a class="gg-link" href="#p66" onclick="return changeColor(this);"></a><span class="yinwen">41</span>殷吳成義聞有唐兵，詐使人告福州吏民曰：<span class="yinhao">「唐助我討賊臣，大兵今至矣。」</span>福人益懼。乙未，朱文進遣同平章事李光準等奉國寶于殷。</p>
<p class="em2 strong" id="p67"><a class="gg-link" href="#p67" onclick="return changeColor(this);"></a>丁酉，福州南廊承旨林仁翰<span class="jiazhu">南廊承旨，閩所置官，蓋亦侍衞武臣之職也。</span>謂其徒曰：<span class="yinhao">「吾曹世事王氏，今受制賊臣，富沙王至，何面見之！」</span>帥其徒三十人被甲趣連重遇第，<span class="jiazhu">帥，讀曰率。被，皮義翻。趣，七喻翻。</span>重遇方嚴兵自衞，三十人者望之，稍稍遁去。仁翰執槊直前刺重遇，<span class="jiazhu">刺，七亦翻。</span>殺之，斬其首以示衆曰：<span class="yinhao">「富沙王且至，汝輩族矣！今重遇已死，何不亟取文進以贖罪！」</span>衆踊躍從之，遂斬文進，迎吳成義入城，函二首送建州。</p>
<p class="em2 strong" id="p68"><a class="gg-link" href="#p68" onclick="return changeColor(this);"></a><span class="yinwen">42</span>契丹復大舉入寇，<span class="jiazhu">復，扶又翻。</span>盧龍節度使趙延壽引兵先進。<span class="jiazhu">契丹復以趙延壽爲軍鋒。</span>契丹前鋒至邢州，順國節度使杜威遣使間道告急。<span class="jiazhu">契丹前鋒已至邢州，恆州信使路絕，故間道而來。間，古莧翻。</span>帝欲自將拒之，會有疾，<span class="jiazhu">將，卽亮翻。</span>命天平節度使張從恩、鄴都留守馬全節、護國節度使安審琦會諸道兵屯邢州，武寧節度使趙在禮屯鄴都。<span class="jiazhu">馬全節自鄴都進屯邢州，令趙在禮自徐州進屯鄴都爲後鎭。</span></p>
<p class="em2 strong" id="p69"><a class="gg-link" href="#p69" onclick="return changeColor(this);"></a>契丹主以大兵繼至，建牙於元氏。<span class="jiazhu">元氏縣屬恆州。<span class="shu-ming">九域志</span>：在州南九十八里。</span>朝廷憚契丹之盛，詔從恩等引兵稍卻，於是諸軍恟懼，無復部伍，<span class="jiazhu">恟，計拱翻。復，扶又翻；下同。</span>委棄器甲，所過焚掠，比至相州，不復能整。<span class="jiazhu">比，毗至翻。</span></p>
<div class="yt" id="y945"><p class="strong" id="p70"><a class="gg-link" href="#p70" onclick="return changeColor(this);"></a><span class="section" id="title-4"><span data-head-description="齊王中" data-head-level="h4" data-head-title="開運二年">二年</span></span><span class="biaozhusup" data-rel="">（乙巳、九四五年）</span></p></div>
<p class="em2 strong" id="p71"><a class="gg-link" href="#p71" onclick="return changeColor(this);"></a><span class="yinwen">1</span>春，正月，詔趙在禮還屯澶州，馬全節還鄴都；<span class="jiazhu">還，從宣翻。</span>又遣右神武統軍張彥澤屯黎陽，西京留守景延廣自滑州引兵守胡梁渡。庚子，張從恩奏契丹逼邢州，詔滑州、鄴都復進軍拒之。義成節度使皇甫遇將兵趣邢州。<span class="jiazhu">皇甫遇奉詔自滑州進兵。趣，七喻翻。</span>契丹寇邢、洺、磁三州，殺掠殆盡，入鄴都境。<span class="jiazhu"><span class="shu-ming">九域志</span>：鄴都之境，西距磁州五十五里，西北距洺州五十里。磁，牆之翻。</span></p>
<p class="em2 strong" id="p72"><a class="gg-link" href="#p72" onclick="return changeColor(this);"></a>壬子，張從恩、馬全節、安審琦悉以行營兵數萬，陳於相州安陽水之南。<span class="jiazhu">陳，讀曰陣。相，息亮翻。</span>皇甫遇與濮州刺史慕容彥超將數千騎前覘契丹，<span class="jiazhu">覘，丑廉翻，又丑豔翻。</span>至鄴縣，<span class="jiazhu">鄴，漢古縣，唐屬相州，在州東北。劉昫曰：鄴，魏相州治所；隋文輔政，尉遲迥舉兵，旣討平之，乃焚鄴城，徙其居人南遷四十五里，以安陽城爲相州治所。隋煬帝於鄴故都大慈寺置鄴縣。唐貞觀八年，始築今治所小城。余按，此皆言鄴縣也。若五代唐、晉之所謂鄴都，則今魏州大名府是也，非鄴縣也。夷考此時契丹與晉兵相距本末，前所謂入鄴都境，當作入相州境。一說，虜騎散漫，大勢兵馬向相州，遊騎亦有入鄴都境者。</span>將渡漳水，遇契丹數萬，遇等且戰且卻；至榆林店，契丹大至，二將謀曰：<span class="yinhao">「吾屬今走，死無遺矣！」</span>乃止，布陳，<span class="jiazhu">陳，讀曰陣；下同。</span>自午至未，力戰百餘合，相殺傷甚衆。遇馬斃，因步戰；其僕杜知敏以所乘馬授之，遇乘馬復戰。<span class="jiazhu">復，扶又翻。</span>久之，稍解；顧知敏已爲契丹所擒，遇曰：<span class="yinhao">「知敏義士，不可棄也。」</span>與彥超躍馬入契丹陳，取知敏而還。<span class="jiazhu">還，從宣翻；下同。</span>俄而契丹繼出新兵來戰，二將曰：<span class="yinhao">「吾屬勢不可走，以死報國耳。」</span></p>
<p class="em2 strong" id="p73"><a class="gg-link" href="#p73" onclick="return changeColor(this);"></a>日且暮，安陽諸將怪覘兵不還，安審琦曰：<span class="yinhao">「皇甫太師寂無音問，必爲虜所困。」</span>語未卒，<span class="jiazhu">卒，子恤翻。</span>有一騎白遇等爲虜數萬所圍；審琦卽引騎兵出，將救之，張從恩曰：<span class="yinhao">「此言未足信。必若虜衆猥至，<span class="jiazhu">猥，雜也；雜然而至，言其數多不可勝計也。</span>盡吾軍，恐未足以當之，公往何益！」</span>審琦曰：<span class="yinhao">「成敗，天也，萬一不濟，當共受之。借使虜不南來，坐失皇甫太師，<span class="jiazhu">按皇甫遇未必加官至太師也，而安審琦以太師稱之，蓋五季之亂，官賞無章，當時相稱謂，不復論其品秩，就人臣極品而稱之。</span>吾屬何顏以見天子！」</span>遂踰水而進。契丹望見塵起，卽解去。<span class="jiazhu">知援兵來，故解而去。</span>遇等乃得還，與諸將俱歸相州，軍中皆服二將之勇。彥超本吐谷渾也，與劉知遠同母。<span class="jiazhu">吐谷渾，慕容涉歸之庶長子，故其種姓慕容氏。</span></p>
<p class="em2 strong" id="p74"><a class="gg-link" href="#p74" onclick="return changeColor(this);"></a>契丹亦引軍退，其衆自相驚曰：<span class="yinhao">「晉軍悉至矣！」</span>時契丹主在邯鄲，聞之，卽時北遁，不再宿，至鼓城。<span class="jiazhu">邯鄲縣屬磁州，在州東北七十里。鼓城縣屬恆州，宋端拱二年，以鼓城隸祁州，在州西南一百里。自邯鄲至鼓城約三百餘里。</span></p>
<p class="em2 strong" id="p75"><a class="gg-link" href="#p75" onclick="return changeColor(this);"></a>是夕，張從恩等議曰：<span class="yinhao">「契丹傾國而來，吾兵不多，城中糧不支一旬，萬一姦人往告吾虛實，虜悉衆圍我，死無日矣。不若引軍就黎陽倉，南倚大河以拒之，可以萬全。」</span>議未決，從恩引兵先發，諸軍繼之；擾亂失亡，復如發邢州之時。<span class="jiazhu">復，扶又翻。</span></p>
<p class="em2 strong" id="p76"><a class="gg-link" href="#p76" onclick="return changeColor(this);"></a>從恩留步兵五百守安陽橋，夜四鼓，知相州事符彥倫謂將佐曰：<span class="yinhao">「此夕紛紜，人無固志，五百弊卒，安能守橋！」</span>卽召入，乘城爲備。至曙，望之，契丹數萬騎已陳於安陽水北，<span class="jiazhu">契丹主雖先北遁，而趙延壽與惕隱諸軍猶南向而不去。陳，讀曰陣；下同。</span>彥倫命城上揚旌鼓譟約束，<span class="jiazhu">約束者，申嚴號令也。</span>契丹不測。日加辰，趙延壽與契丹惕隱帥衆踰水，環相州而南，<span class="jiazhu">帥，讀曰率。環，音宦。</span>詔右神武統軍張彥澤將兵趣相州。延壽等至湯陰，聞之，<span class="jiazhu">湯陰本漢蕩陰，後幷入安陽。唐武德四年，分安陽置湯源縣，貞觀元年，改爲湯陰，屬相州。<span class="shu-ming">九域志</span>：在州南四十里。</span>甲寅，引還；<span class="jiazhu">還，從宣翻，又如字。</span>馬全節等擁大軍在黎陽，不敢追。延壽悉陳甲騎於相州城下，若將攻城狀，符彥倫曰：<span class="yinhao">「此虜將走耳。」</span>出甲卒五百，陳於城北以待之；契丹果引去。</p>
<p class="em2 strong" id="p77"><a class="gg-link" href="#p77" onclick="return changeColor(this);"></a>以天平節度使張從恩權東京留守。</p>
<p class="em2 strong" id="p78"><a class="gg-link" href="#p78" onclick="return changeColor(this);"></a>庚申，振武節度使折從遠擊契丹，圍勝州，遂攻朔州。<span class="jiazhu">時折從遠守府州，命領振武節度使。勝州不係天福初所割十六州之數。契丹乘勢併取之也。<span class="shu-ming">匈奴須知</span>：朔州東至燕京一千里。宋白曰：勝州正東南黃河四十里，去朔州四百二十里。</span></p>
<p class="em2 strong" id="p79"><a class="gg-link" href="#p79" onclick="return changeColor(this);"></a>帝疾小愈，河北相繼告急。帝曰：<span class="yinhao">「此非安寢之時！」</span>乃部分諸將爲行計。<span class="jiazhu">分，扶問翻。</span></p>
<p class="em2 strong" id="p80"><a class="gg-link" href="#p80" onclick="return changeColor(this);"></a><span class="yinwen">2</span>更命武定軍曰天威軍。<span class="jiazhu">去年夏，籍諸州鄕兵爲武定軍。更，工行翻。</span></p>
<p class="em2 strong" id="p81"><a class="gg-link" href="#p81" onclick="return changeColor(this);"></a><span class="yinwen">3</span>北面副招討使馬全節等奏：<span class="yinhao">「據降者言，虜衆不多，宜乘其散歸種落，<span class="jiazhu">種，章勇翻。</span>大舉徑襲幽州。」</span>帝以爲然，徵兵諸道。壬戌，下詔親征；乙丑，帝發大梁。</p>
<p class="em2 strong" id="p82"><a class="gg-link" href="#p82" onclick="return changeColor(this);"></a><span class="yinwen">4</span>閩之故臣共迎殷主延政，請歸福州，改國號曰閩。延政以方有唐兵，未暇徙都，以從子門下侍郎、同平章事繼昌都督南都內外諸軍事，鎭福州；<span class="jiazhu">殷主居建州，故以福州爲南都。</span>以飛捷指揮使黃仁諷爲鎭遏使，將兵衞之。</p>
<p class="em2 strong" id="p83"><a class="gg-link" href="#p83" onclick="return changeColor(this);"></a>林仁翰至福州，<span class="jiazhu">林仁翰旣誅朱、連，故自福州至建州見王延政。<span class="yinhao">「福州」</span>當作<span class="yinhao">「建州」</span>。</span>閩主賞之甚薄；仁翰未嘗自言其功。</p>
<p class="em2 strong" id="p84"><a class="gg-link" href="#p84" onclick="return changeColor(this);"></a>發南都侍衞及兩軍甲士萬五千人，詣建州以拒唐。<span class="jiazhu">福州侍衞之外，有左、右軍，置軍使以領之。或曰：兩軍謂拱宸、控鶴兩都也。</span></p>
<p class="em2 strong" id="p85"><a class="gg-link" href="#p85" onclick="return changeColor(this);"></a><span class="yinwen">5</span>二月，壬辰朔，帝至滑州，<span class="jiaozhusup">〔章：十二行本「州」下有「壬申」二字；乙十一行本同；孔本同；退齋校同。〕</span>命安審琦屯鄴都。甲戌，帝發滑州；乙亥，至澶州。己卯，馬全節等諸軍以次北上。<span class="jiazhu">上，時兩翻。</span>劉知遠聞之曰：<span class="yinhao">「中國疲弊，自守恐不足；乃橫挑強胡，<span class="jiazhu">挑，徒了翻。</span>勝之猶有後患，況不勝乎！」</span></p>
<p class="em2 strong" id="p86"><a class="gg-link" href="#p86" onclick="return changeColor(this);"></a>契丹自恆州還，<span class="jiazhu">還，從宣翻，又如字。</span>以羸兵驅牛羊<span class="jiazhu">羸，倫爲翻。</span>過祁州城下，<span class="jiazhu">以誘城中也。</span>刺史下邳沈斌出兵擊之；<span class="jiazhu">斌，悲巾翻。</span>契丹以精騎奪其城門，州兵不得還。<span class="jiazhu">還，從宣翻。</span>趙延壽知城中無餘兵，引契丹急攻之；斌在上，<span class="jiazhu"><span class="yinhao">「在」</span>字之下，當逸<span class="yinhao">「城」</span>字。</span>延壽語之曰：<span class="yinhao">「沈使君，吾之故人。『擇禍莫若輕』，<span class="jiazhu">語，牛倨翻。<span class="yinhao">「擇禍莫若輕」</span>，引<span class="shu-ming">文子</span>之言。</span>何不早降！」</span>斌曰：<span class="yinhao">「侍中父子失計陷身虜庭，<span class="jiazhu">言趙延壽與其父德鈞，不能救張敬達，邀契丹求帝中國，玩寇致禍，並爲俘虜也。趙延壽聞斌言，尙欲復求帝乎！陷身事見二百八十卷高祖天福元年。趙延壽在唐時加侍中，沈斌稱其舊官。</span>忍帥犬羊殘父母之邦；<span class="jiazhu">帥，讀曰率。</span>不自愧恥，更有驕色，何哉！沈斌弓折矢盡，寧爲國家死耳，<span class="jiazhu">折，而設翻。爲，于僞翻。</span>終不效公所爲！」</span>明日，城陷，斌自殺。</p>
<p class="em2 strong" id="p87"><a class="gg-link" href="#p87" onclick="return changeColor(this);"></a><span class="yinwen">6</span>丙戌，詔北面行營都招討使杜威以本道兵會馬全節等進軍。</p>
<p class="em2 strong" id="p88"><a class="gg-link" href="#p88" onclick="return changeColor(this);"></a><span class="yinwen">7</span>端明殿學士、戶部侍郎馮玉，宣徽北院使、權侍衞馬步都虞候太原李彥韜，皆挾恩用事，惡中書令桑維翰，數毀之。<span class="jiazhu">惡，烏路翻。數，所角翻。</span>帝欲罷維翰政事，李崧、劉昫固諫而止。維翰知之，請以玉爲樞密副使，玉殊不平。丙申，中旨以玉爲戶部尙書、樞密使，以分維翰之權。<span class="jiazhu">馮玉以后兄進，故旨由中出。<span class="shu-ming">詩</span>云：婦有長舌，維厲之階，信矣！</span></p>
<p class="em2 strong" id="p89"><a class="gg-link" href="#p89" onclick="return changeColor(this);"></a>彥韜少事閻寶，<span class="jiazhu">少，詩照翻。</span>爲僕夫，後隸高祖帳下。高祖自太原南下，留彥韜侍帝，爲腹心，<span class="jiazhu">高祖留帝守太原，見二百八十卷天福元年。</span>由是有寵。性纖巧，與嬖幸相結，以蔽帝耳目；帝委信之，至於升黜將相，亦得預議。常謂人曰：<span class="yinhao">「吾不知朝廷設文官何所用，且欲澄汰，徐當盡去之。」</span><span class="jiazhu">去，音羌呂翻。嗚呼！此等氣習，自唐劉蕡已爲文宗言之。李彥韜、史弘肇，當右武之世，張其氣而奮其舌，以其人品，夫何足責，然非有國者之福也。雖然，吾黨亦有過焉，盍亦反其本矣！</span></p>
<p class="em2 strong" id="p90"><a class="gg-link" href="#p90" onclick="return changeColor(this);"></a><span class="yinwen">8</span>唐查文徽表求益兵，唐主以天威都虞候何敬洙爲建州行營招討馬步都指揮使，將軍祖全恩爲應援使，姚鳳爲都監，<span class="jiazhu">監，工銜翻。</span>將兵數千會攻建州，自崇安進屯赤嶺。<span class="jiazhu"><span class="shu-ming">九域志</span>：建州有崇安縣，在州北二百五十里，亦王氏所置也。宋白曰：崇安場本建陽縣東北三里，南唐保大九年割爲場，蓋宋方置縣也。</span>閩主延政遣僕射楊思恭、統軍使陳望將兵萬人拒之，列栅水南，旬餘不戰，唐人不敢逼。</p>
<p class="em2 strong" id="p91"><a class="gg-link" href="#p91" onclick="return changeColor(this);"></a>思恭以延政之命督望戰。望曰：<span class="yinhao">「江、淮兵精，其將習武事。國之安危，繫此一舉，不可不萬全而後動。」</span>思恭怒曰：<span class="yinhao">「唐兵深侵，陛下寢不交睫，<span class="jiazhu">睫，卽涉翻。</span>委之將軍。今唐兵不出數千，將軍擁衆萬餘，不乘其未定而擊之，有如唐兵懼而自退，將軍何面目以見陛下乎！」</span><span class="jiazhu">楊思恭急於破敵以爲功，不知一跌而危國也。</span>望不得已，引兵涉水與唐戰。全恩等大兵當其前，使奇兵出其後，大破之。望死，思恭僅以身免。<span class="jiazhu">亡閩者，楊思恭也；然其所以亡閩者，不在於此戰，而在於得楊剝皮之名。</span></p>
<p class="em2 strong" id="p92"><a class="gg-link" href="#p92" onclick="return changeColor(this);"></a>延政大懼，嬰城自守，召董思安、王忠順，使將泉州兵五千詣建州，分守要害。</p>
<p class="em2 strong" id="p93"><a class="gg-link" href="#p93" onclick="return changeColor(this);"></a><span class="yinwen">9</span>初，高祖置德清軍於故澶州城，<span class="jiazhu">澶州本治頓丘，天福三年，徙澶州於德勝，幷頓丘徙焉。<span class="shu-ming">九域志</span>：澶州清豐縣有舊州鎭，卽置德清軍之地。置德清軍，將以接澶、魏聲援，然城池未固也。</span>及契丹入寇，澶州、鄴都之間，城戍俱陷。議者以澶州、鄴都相去五十里，宜於中塗築城以應接南北，從之。三月，戊戌，更築德清軍城，合德清、南樂之民以實之。<span class="jiazhu">樂，音洛。</span></p>
<p class="em2 strong" id="p94"><a class="gg-link" href="#p94" onclick="return changeColor(this);"></a><span class="yinwen">10</span>初，光州人李仁達，仕閩爲元從指揮使，<span class="jiazhu">王潮兄弟本光州人，乘唐末之亂，割據閩中；其後兵多光州人。今福州人多能自言其上世出於浮光者。從，才用翻。</span>十五年不遷職。閩主曦之世，叛奔建州，閩主延政以爲將。<span class="jiazhu">是時王延政國號殷。</span>及朱文進弒曦，<span class="jiazhu">事見去年三月。</span>復叛奔福州，陳取建州之策。文進惡其反覆，黜居福清。<span class="jiazhu"><span class="shu-ming">九域志</span>：福州有福清縣，在州東南一百七十七里，王氏所置也。宋白曰：福清本閩縣地，唐聖曆元年，析閩縣東南之地置萬安縣，天寶元年，改爲福唐縣，朱梁改永昌縣，晉天福初改南臺縣，尋改爲福清縣。</span>浦<span class="jiaozhusup">〔張：「浦」上脫「先是」二字。〕</span>城人陳繼珣，<span class="jiazhu"><span class="shu-ming">新唐書·地理志</span>：浦城縣，本名吳興，唐武德初，改爲唐興，天寶元年，更名浦城，屬建州。<span class="shu-ming">九域志</span>：浦城縣在建州東北三百三十里。宋白曰：城臨柘浦，故曰浦城。</span>亦叛閩主延政奔福州，爲曦畫策取建州，<span class="jiazhu">爲，于僞翻。</span>曦以爲著作郎。及延政得福州，二人皆不自安。</p>
<p class="em2 strong" id="p95"><a class="gg-link" href="#p95" onclick="return changeColor(this);"></a>王繼昌闇弱嗜酒，不恤將士，將士多怨。仁達潛入福州，<span class="jiaozhusup">〔章：十二行本「州」下有「與繼珣」三字；乙十一行本同；孔本同；張校同。〕</span>說黃仁諷曰：<span class="jiazhu">說，式芮翻。</span><span class="yinhao">「今唐兵乘勝，建州孤危。富沙王不能保建州，安能保福州！昔王潮兄弟，光山布衣耳，取福建如反掌。<span class="jiazhu">事見<span class="shu-ming">唐紀</span>。</span>況吾輩乘此機會，自圖富貴，何患不如彼乎！」</span>仁諷然之。是夕，仁達等引甲士突入府舍，殺繼昌及吳成義。<span class="jiazhu"><span class="shu-ming">考異</span>曰：<span class="shu-ming">閩中實錄</span>、<span class="shu-ming">閩王列傳</span>、<span class="shu-ming">九國志</span>，皆云四月殺繼昌。今從<span class="shu-ming">十國紀年</span>。</span></p>
<p class="em2 strong" id="p96"><a class="gg-link" href="#p96" onclick="return changeColor(this);"></a>仁達欲自立，恐衆心未服，以雪峯寺僧卓巖明素爲衆所重，<span class="jiazhu">雪峯在福州候官縣西百餘里。</span>乃言：<span class="yinhao">「此僧目重瞳子，手垂過膝，<span class="jiazhu">重，直龍翻。瞳，音同。過，音戈。</span>眞天子也。」</span>相與迎之。己亥，立爲帝，<span class="jiazhu"><span class="shu-ming">考異</span>曰：<span class="shu-ming">閩錄</span>、<span class="shu-ming">啓運圖</span>、<span class="shu-ming">啓國實錄</span>、<span class="shu-ming">江南錄</span>作<span class="yinhao">「巖明」</span>，<span class="shu-ming">閩中實錄</span>、<span class="shu-ming">閩王列傳</span>、<span class="shu-ming">九國志</span>、薛<span class="shu-ming">史</span>、<span class="shu-ming">唐餘錄</span>、<span class="shu-ming">王審知傳</span>、<span class="shu-ming">吳越備史</span>作<span class="yinhao">「儼明」</span>。按<span class="shu-ming">啓運圖</span>，巖明本名偃，爲僧名體明，卽位改巖明；今從之。<span class="shu-ming">江南錄</span>云：<span class="yinhao">「繼昌爲裨將王延諷所殺，旬日，故內臣李義殺諷，立巖明爲主。」</span>今從<span class="shu-ming">十國紀年</span>。</span>解去衲衣，被以袞冕，<span class="jiazhu">去，羌呂翻。衲，奴答翻。被，皮義翻。</span>帥將吏北面拜之。<span class="jiazhu">帥，讀曰率。</span>然猶稱天福十年，遣使奉表稱藩于晉。</p>
<p class="em2 strong" id="p97"><a class="gg-link" href="#p97" onclick="return changeColor(this);"></a>延政聞之，族黃仁諷家，命統軍使張漢眞將水軍五千，會漳、泉兵討巖明。</p>
<p class="em2 strong" id="p98"><a class="gg-link" href="#p98" onclick="return changeColor(this);"></a><span class="yinwen">11</span>乙巳，杜威等諸軍會于定州，以供奉官蕭處鈞權知祁州事。庚戌，諸軍攻契丹，泰州刺史晉廷謙舉州降。<span class="jiazhu">晉，姓也，以國爲氏。</span>甲寅，取滿城，<span class="jiazhu">按<span class="shu-ming">五代會要</span>，是年九月，徙泰州治滿城。是時泰州猶治清苑。宋白曰：滿城本漢北平縣，後魏置永樂縣，天寶元年，改滿城縣。</span>獲契丹酋長沒剌<span class="jiazhu">酋，慈秋翻。長，知兩翻。剌，來達翻。</span>及其兵二千人。乙卯，取遂城。趙延壽部曲降者言：<span class="yinhao">「契丹主還至虎北口，<span class="jiazhu">太原汾水之北，亦有地名虎北口。時契丹兵自祈、易北去，非其路也，此乃幽、檀以北之古北口。宋人<span class="shu-ming">使遼行程記</span>云：自檀州北行八十里，又八十里至虎北口館。則檀州之古北口亦名虎北口也。</span>聞晉取泰州，復擁衆南向，<span class="jiazhu">復，扶又翻。</span>約八萬餘騎，計來夕當至，宜速爲備。」</span>杜威等懼，丙辰，退保泰州。</p>
<p class="em2 strong" id="p99"><a class="gg-link" href="#p99" onclick="return changeColor(this);"></a>戊午，契丹至泰州。己未，晉軍南行，契丹踵之。晉軍至陽城，<span class="jiazhu"><span class="shu-ming">續漢志</span>：中山蒲陰縣有陽城。<span class="shu-ming">水經註</span>：博水出中山望都縣，東逕陽城縣，散爲澤渚，世謂之陽城澱。陽城在蒲陰縣東南三十里。</span>庚申，契丹大至。晉軍與戰，逐北十餘里，契丹踰白溝而去。<span class="jiazhu">此南白溝也；<span class="shu-ming">水經註</span>所謂淇水北出爲白溝者也。北白溝在涿州新城縣南六十里。宋人<span class="shu-ming">北使行程記</span>曰：雄州之北，界河之南，有白溝驛。又范成大<span class="shu-ming">北使錄</span>曰：自安肅軍出北門十五里，至白溝河，又一百五里至涿州。此言北白溝也。</span></p>
<p class="em2 strong" id="p100"><a class="gg-link" href="#p100" onclick="return changeColor(this);"></a>壬戌，晉軍結陳而南，<span class="jiazhu">陳，讀曰陣。</span>胡騎四合如山，諸軍力戰拒之。是日，纔行十餘里，人馬飢乏。</p>
<p class="em2 strong" id="p101"><a class="gg-link" href="#p101" onclick="return changeColor(this);"></a>癸亥，晉軍至白團衞村，<span class="jiazhu"><span class="shu-ming">考異</span>曰：<span class="shu-ming">漢高祖實錄</span>作<span class="yinhao">「白檀」</span>。今從<span class="shu-ming">晉少帝實錄</span>。</span>埋鹿角爲行寨。契丹圍之數重，奇兵出寨後斷糧道。<span class="jiazhu">重，直龍翻。斷，音短。</span>是夕，東北風大起，破屋折樹；<span class="jiazhu">折，而設翻。</span>營中掘井，方及水輒崩，士卒取其泥，帛絞而飲之，人馬俱渴。至曙，風尤甚。契丹主坐大奚車中<span class="jiazhu">沈括曰：奚人業伐山，陸種，斲車；契丹之車皆資於奚。其輜車之制如中國，後廣前殺而無般，材儉易敗，不能任重而利於行山。長轂廣輪，輪之牙，其厚不能四寸，而軫之材不能五寸。其乘車駕之以駝，上施㡛，惟富者加氈幰文繡之飾。蜀本<span class="yinhao">「奚車」</span>之上無<span class="yinhao">「大」</span>字。</span>令其衆曰：<span class="yinhao">「晉軍止此耳，當盡擒之，然後南取大梁！」</span>命鐵鷂四面下馬，拔鹿而入，奮短兵以擊晉軍，<span class="jiazhu">契丹謂精騎爲鐵鷂，謂其身被鐵甲，而馳突輕疾，如鷂之搏鳥雀也。鷂，弋召翻。</span>又順風縱火揚塵以助其勢。</p>
<p class="em2 strong" id="p102"><a class="gg-link" href="#p102" onclick="return changeColor(this);"></a>軍士皆憤怒，大呼<span class="jiazhu">呼，火故翻。</span>曰：<span class="yinhao">「都招討使何不用兵，令士卒徒死！」</span>諸將請出戰，杜威曰：<span class="yinhao">「俟風稍緩，徐觀可否。」</span>馬步都監李守貞曰：<span class="yinhao">「彼衆我寡，風沙之內，莫測多少，惟力鬬者勝，此風乃助我也；若俟風止，吾屬無類矣。」</span>卽呼曰：<span class="yinhao">「諸軍齊擊賊！」</span>又謂威曰：<span class="yinhao">「令公善守禦，<span class="jiazhu">杜威時帶中書令，故稱之。</span>守貞以中軍決死矣！」</span>馬軍左廂都排陳使張彥澤召諸將問計，皆曰：<span class="yinhao">「虜得風勢，宜俟風回與戰。」</span>彥澤亦以爲然。諸將退，馬軍右廂副排陳使太原藥元福獨留，謂彥澤曰：<span class="yinhao">「今軍中飢渴已甚，若俟風回，吾屬已爲虜矣。敵謂我不能逆風以戰，宜出其不意急擊之，此兵之詭道也。」</span><span class="jiazhu">矢不逆風，此古法也。若用短兵薄戰，則逆風而勝者多矣。</span>馬步左右廂都排陳使符彥卿曰：<span class="yinhao">「與其束首就擒，<span class="jiaozhusup">〔章：十二行本「首」作「手」；乙十一行本同；孔本同。〕</span>曷若以身殉國！」</span>乃與彥澤、元福及左廂都排陳使皇甫遇引精騎出門擊之，<span class="jiazhu">行寨之西門也。風從東北來，出西門接戰，亦順風勢也。</span>諸將繼至。契丹卻數百步。彥卿等謂守貞曰：<span class="yinhao">「且曳隊往來乎？<span class="jiazhu">曳，讀爲拽，音羊列翻。</span>直前奮擊，以勝爲度乎？」</span>守貞曰：<span class="yinhao">「事勢如此，安可迴鞚！<span class="jiazhu">鞚，苦貢翻，馬勒也。</span>宜長驅取勝耳。」</span>彥卿等躍馬而去，風勢益甚，昏晦如夜。彥卿等擁萬餘騎橫擊契丹，呼聲動天地，<span class="jiazhu">呼，火故翻。</span>契丹大敗而走，勢如崩山。李守貞亦令兵盡拔鹿角出鬬，步騎俱進，逐北二十餘里。鐵鷂旣下馬，蒼皇不能復上，<span class="jiazhu">復，扶又翻；下同。上，時掌翻。</span>皆委棄馬及鎧仗蔽地。</p>
<p class="em2 strong" id="p103"><a class="gg-link" href="#p103" onclick="return changeColor(this);"></a>契丹散卒至陽城東南水上，稍復布列。杜威曰：<span class="yinhao">「賊已破膽，不宜更令成列！」</span>遣精騎擊之，皆渡水去。契丹主乘奚車走十餘里，追兵急，獲一橐駝，乘之而走。諸將請追之。杜威揚言曰：<span class="yinhao">「逢賊幸不死，更索衣囊邪？」</span><span class="jiazhu">言逢賊被劫而幸不死，而更從賊求衣囊，則必將怒而殺之。索，山客翻。</span>李守貞曰：<span class="yinhao">「兩日人馬渴甚，今得水飲之，皆足重，難以追寇，不若全軍而還。」</span><span class="jiazhu">還，從宣翻，又如字。</span>乃退保定州。</p>
<p class="em2 strong" id="p104"><a class="gg-link" href="#p104" onclick="return changeColor(this);"></a>契丹主至幽州，散兵稍集；以軍失利，杖其酋長各數百，唯趙延壽得免。</p>
<p class="em2 strong" id="p105"><a class="gg-link" href="#p105" onclick="return changeColor(this);"></a>乙丑，諸軍自定州引歸。詔以泰州隸定州。<span class="jiazhu">隸定州義武軍。</span></p>
<p class="em2 strong" id="p106"><a class="gg-link" href="#p106" onclick="return changeColor(this);"></a><span class="yinwen">12</span>夏，四月，辛巳，帝發澶州；甲申，還大梁。<span class="jiazhu">是年正月，下詔親征，二月至澶州。今諸軍以勝歸，故復還大梁。</span></p>
<p class="em2 strong" id="p107"><a class="gg-link" href="#p107" onclick="return changeColor(this);"></a><span class="yinwen">13</span>己丑，復以鄴都爲天雄軍。<span class="jiazhu">唐莊宗同光元年，以魏州爲東京興唐府，罷天雄節鎭。三年，罷東京以爲鄴都。晉興，因之，改興唐府爲廣晉府；今復爲天雄軍。</span></p>
<p class="em2 strong" id="p108"><a class="gg-link" href="#p108" onclick="return changeColor(this);"></a><span class="yinwen">14</span>閩張漢眞至福州，攻其東關。黃仁諷聞家夷滅，開門力戰，大破閩兵，執漢眞，入城，斬之。</p>
<p class="em2 strong" id="p109"><a class="gg-link" href="#p109" onclick="return changeColor(this);"></a>卓巖明無他方略，但於殿上噀水散豆，作諸法事而已。<span class="jiazhu">噀，蘇困翻。含水而噴之爲噀，作諸佛事以爲厭勝。</span>又遣使迎其父於莆田，<span class="jiazhu">唐武德初，分南安縣，置莆田縣，屬泉州。宋太平興國四年，分置興化軍，在泉州東北一百六十里。</span>尊爲太上皇。</p>
<p class="em2 strong" id="p110"><a class="gg-link" href="#p110" onclick="return changeColor(this);"></a>李仁達旣立巖明，自判六軍諸衞事，使黃仁諷屯西門，陳繼珣屯北門。仁諷從容謂繼珣曰：<span class="jiazhu">從，千容翻。</span><span class="yinhao">「人之所以爲人者，以有忠、信、仁、義也。吾頃嘗有功富沙，中間叛之，非忠也；人以從子託我而與人殺之，非信也；<span class="jiazhu">王繼昌，閩主延政從子也。從，才用翻。</span>屬者與建兵戰，<span class="jiazhu">屬，之欲翻。屬者，猶言頃者也。</span>所殺皆鄕曲故人，非仁也；棄妻子，使人魚肉之，非義也。此身十沈九浮，<span class="jiazhu">沈，持林翻。</span>死有餘愧！」</span>因拊膺慟哭。繼珣曰：<span class="yinhao">「大丈夫徇功名，何顧妻子！宜置此事，勿以取禍。」</span>仁達聞之，使人告仁諷、繼珣謀反，皆殺之。由是兵權盡歸仁達。</p>
<p class="em2 strong" id="p111"><a class="gg-link" href="#p111" onclick="return changeColor(this);"></a><span class="yinwen">15</span>五月，丙申朔，大赦。</p>
<p class="em2 strong" id="p112"><a class="gg-link" href="#p112" onclick="return changeColor(this);"></a><span class="yinwen">16</span>順國節度使杜威，久鎭恆州，<span class="jiazhu">高祖天福七年，杜威始鎭恆州，見二百八十三卷。恆，戶登翻。</span>性貪殘，自恃貴戚，<span class="jiazhu">杜威尙高祖妹宋國長公主。</span>多不法。每以備邊爲名，斂吏民錢帛以充私藏。<span class="jiazhu">藏，徂浪翻。</span>富室有珍貨或名姝、駿馬，皆虜取之；<span class="jiazhu">姝，逡須翻。</span>或誣以罪殺之，籍沒其家。又畏懦過甚，每契丹數十騎入境，威已閉門登陴，或數騎驅所掠華人千百過城下，威但瞋目延頸望之，無意邀取。<span class="jiazhu">陴，頻眉翻。瞋，昌眞翻。</span>由是虜無所忌憚，屬城多爲所屠，威竟不出一卒救之，千里之間，暴骨如莽，<span class="jiazhu"><span class="yinhao">「暴骨如莽」</span>，<span class="shu-ming">左傳</span>語。如莽者，如草之生於廣野莽莽然。暴，步卜翻。</span>村落殆盡。</p>
<p class="em2 strong" id="p113"><a class="gg-link" href="#p113" onclick="return changeColor(this);"></a>威見所部殘弊，爲衆所怨，又畏契丹之強，累表請入朝，帝不許；威不俟報，遽委鎭入朝，朝廷聞之，驚駭。桑維翰言於帝曰：<span class="yinhao">「威固違朝命，擅離邊鎭。<span class="jiazhu">離，力智翻。</span>居常憑恃勳舊，邀求姑息，及疆埸多事，<span class="jiazhu">埸，音亦。</span>曾無守禦之意；宜因此時廢之，庶無後患。」</span>帝不悅。維翰曰：<span class="yinhao">「陛下不忍廢之，宜授以近京小鎭，勿復委以雄藩。」</span><span class="jiazhu">復，扶又翻。</span>帝曰：<span class="yinhao">「威，朕之密親，必無異志；<span class="jiazhu">言其無他志。</span>但宋國長公主切欲相見耳，<span class="jiazhu">長，知兩翻。</span>公勿以爲疑！」</span>維翰自是不敢復言國事，以足疾辭位。<span class="jiazhu">杜威不可去而桑維翰求去，晉殆矣。復，扶又翻。</span>丙辰，威至大梁。</p>
<p class="em2 strong" id="p114"><a class="gg-link" href="#p114" onclick="return changeColor(this);"></a><span class="yinwen">17</span>丁巳，李仁達大閱戰士，請卓巖明臨視。仁達陰敎軍士突前登階，刺殺巖明，<span class="jiazhu">刺，七亦翻。</span>仁達陽驚，狼狽而走；軍士共執仁達，使居巖明之坐。<span class="jiazhu">坐，徂臥翻。</span>仁達乃自稱威武留後，用保大年號，<span class="jiazhu">是年，南唐保大三年。</span>奉表稱藩于唐，亦遣使入貢于晉；幷殺巖明之父。唐以仁達爲威武節度使、同平章事，賜名弘義，編之屬籍。<span class="jiazhu">以其同姓也，編之屬籍而賜名弘義，齒於諸子之列。</span>弘義又遣使脩好於吳越。<span class="jiazhu">爲李仁達背唐而附吳越張本。好，呼到翻。</span></p>
<p class="em2 strong" id="p115"><a class="gg-link" href="#p115" onclick="return changeColor(this);"></a><span class="yinwen">18</span>已未，杜威獻部曲步騎合四千人幷鎧仗，庚申，又獻粟十萬斛，芻二十萬束，云皆在本道。<span class="jiazhu">言皆在恆州也。使誠有之，皆虐取於民，倉皇離鎭，不可運而實私家，故獻之耳。</span>帝以其所獻騎兵隸扈聖，步兵隸護國，威復請以爲衙隊，而稟賜皆仰縣官。<span class="jiazhu">杜威之愚弄朝廷如此，而帝不能察其姦，所以成恆州中渡之變。復，扶又翻。稟，筆錦翻，給也。仰，牛向翻。</span>威又令公主白帝，求天雄節鉞，帝許之。</p>
<p class="em2 strong" id="p116"><a class="gg-link" href="#p116" onclick="return changeColor(this);"></a><span class="yinwen">19</span>唐兵圍建州，屢破泉州兵。<span class="jiazhu">泉州兵，董思安、王忠順所將以救建州者也。</span>許文稹敗唐兵于汀州，<span class="jiazhu">稹，止忍翻。敗，補賣翻。</span>執其將時厚卿。</p>
<p class="em2 strong" id="p117"><a class="gg-link" href="#p117" onclick="return changeColor(this);"></a><span class="yinwen">20</span>六月，癸酉，以杜威爲天雄節度使。</p>
<p class="em2 strong" id="p118"><a class="gg-link" href="#p118" onclick="return changeColor(this);"></a><span class="yinwen">21</span>契丹連歲入寇，<span class="jiazhu">契丹入寇，自去年正月陷貝州始。</span>中國疲於奔命，<span class="jiazhu"><span class="shu-ming">左傳</span>：申公巫臣遺子重、子反書曰：吾必使爾疲於奔命而死。奔命者，邊境有急，奔而赴救。</span>邊民塗地；契丹人畜亦多死，國人厭苦之。述律太后謂契丹主曰：<span class="yinhao">「使漢人爲胡主，可乎？」</span>曰：<span class="yinhao">「不可。」</span>太后曰：<span class="yinhao">「然則汝何故欲爲漢主？」</span>曰：<span class="yinhao">「石氏負恩，不可容。」</span>太后曰：<span class="yinhao">「汝今雖得漢地，不能居也；<span class="jiazhu">後卒如述律后之言。</span>萬一蹉跌，<span class="jiazhu">蹉，七何翻。跌，徒結翻。</span>悔何所及！」</span>又謂其羣下曰：<span class="yinhao">「漢兒何得一向眠！<span class="jiazhu">人寢不安席，則輾轉反側而不成寐；一向眠，則其眠安矣。</span>自古但聞漢和蕃，未聞蕃和漢。漢兒果能回意，我亦何惜與和！」</span></p>
<p class="em2 strong" id="p119"><a class="gg-link" href="#p119" onclick="return changeColor(this);"></a>桑維翰屢勸帝復請和於契丹以紓國患，<span class="jiazhu">復，扶又翻。紓，音舒，緩也。</span>帝假開封軍將張暉供奉官，<span class="jiazhu">開封軍將，開封府之軍將也。</span>使奉表稱臣詣契丹，卑辭謝過。契丹主曰：<span class="yinhao">「使景延廣、桑維翰自來，仍割鎭、定兩道隸我，則可和。」</span>朝廷以契丹語忿，謂其無和意，乃止。及契丹主入大梁，謂李崧等曰：<span class="yinhao">「曏使晉使再來，則南北不戰矣。」</span><span class="jiazhu">史言契丹通國上下本自厭兵。</span></p>
<p class="em2 strong" id="p120"><a class="gg-link" href="#p120" onclick="return changeColor(this);"></a><span class="yinwen">22</span>秋，七月，閩人或告福州援兵謀叛，<span class="jiazhu">是年正月，閩主發福州兵赴建州以拒唐。</span>閩主延政收其鎧仗，遣還，伏兵於隘，<span class="jiazhu">還，從宣翻。隘，烏戒翻，險狹之道也。</span>盡殺之，死者八千餘人，脯其肉以歸爲食。</p>
<p class="em2 strong" id="p121"><a class="gg-link" href="#p121" onclick="return changeColor(this);"></a>唐邊鎬拔鐔州，<span class="jiazhu">鐔州東至建州一百八十里。</span>查文徽之黨魏岑、馮延己、延魯以師出有功，皆踴躍贊成之。徵求供億，府庫爲之耗竭，<span class="jiazhu">爲，于僞翻。</span>洪、饒、撫、信之民尤苦之。</p>
<p class="em2 strong" id="p122"><a class="gg-link" href="#p122" onclick="return changeColor(this);"></a>延政遣使奉表稱臣於吳越，請爲附庸以求救。</p>
<p class="em2 strong" id="p123"><a class="gg-link" href="#p123" onclick="return changeColor(this);"></a><span class="yinwen">23</span>楚王希範疑靜江節度使兼侍中、知朗州希杲得人心，遣人伺之。希杲懼，稱疾求歸，不許；遣醫往視疾，因毒殺之。<span class="jiazhu">希範忌希杲事始二百八十卷高祖天福元年。</span></p>
</div></body></html>